Kim Won-gyun

Si Kim Won-gyun (; 2 Enero 1917 – 5 Abril 2002) ay isang kompositor at politiko na mula sa Hilagang Korea. Tinuturing siyang isa sa mga prominente, kung hindi man pinakabantog, na kompositor sa Hilagang Korea. Nilikha niya ang "Aegukka" — ang pambansang awit ng bansa;— at ang "Song of General Kim Il-sung" ("Awitin ni Heneral Kim Il-sung"), karagdagan pa ang mga operang rebolusyonaryo.

Karera

Sa kanyang kabataan, nag-aral si Kim Won-gyun sa isang mataas na paaralan ngunit hindi nakatapos at naabot lamang ang ikatlong baitang. Pagkatapos ng pagpapalaya ng Korea, sinulat niya ang kanyang unang komposisyon: ang "March of Korea" o "Martsa ng Korea." Bago ang karera sa musika, si Kim ay naging "isang magsasaka na nagkataon lamang na sinulat [ang] 'Song of General Kim Il Sung. Nangyari iyon noong 1946, napakaaga sa panahon ng kulto ng personalidad ni Kim Il-sung; unang gawa ng sining ang awitin na tila binabanggit si Kim Il-sung. Pagkatapos ng tagumpay ng awitin, hiniling na likhain niya ang "Aegukka". Bilang isang musikero, naturuan niya ang saliri noong una subalit pumunta siya sa Moscow upang makapag-aral doon. Sa isang punto, pumasok siya sa isang paaralan ng musika sa Hapon. Noong 1947, nang inangkop na ang "Aegukka" bilang pambansang awit, umaangat ang kanyang katayuan. Kabilang sa ibang mga komposisyon ni Kim ang: "Democratic Youth March" ("Demokratikong Martsa ng Kabataan"), "Our Supreme Commander" ("Ang Ating Kataas-taasang Komandante"), "Glory to the Workers' Party of Korea" ("Kaluwalhatian sa Partido ng mga Manggagawa ng Korea"), "Sunrise on Mt. Paektu" ("Pagsikat ng Araw sa Bundok Paektu"), "Steel-strong Ranks Advance" ("Sumulong ang mga Ranggong Kasing-tibay ng Bakal"), "Song of Great National Unity" ("Awiting ng Dakilang Pambansang Pagkakaisa"), "We Rush Forward in Spirit of Chollima" ("Sumusulong Kami sa Espiritu ng Chollima"), at "Song of Anti-Imperialist Struggle" ("Awitin ng Pakikibaka ng Kontra-Imperyalista").

Krinedito si Kim sa pag-aambag nito sa "paglikha ng 'Sea of Blood' ('Laot ng Dugo') -na mga uri ng operang rebolusyonaryo." Posible na gumawa siya ng operang bersyon ng Sea of Blood at isang simponya na batay sa musika mula sa opera. Krinedito rin siya sa operang Chirisan.

Nagsilbi din si Kim bilang isang kompositor ng Pambansang Teatro ng Sining. Naging pinuno din siya ng Sentral na Komite ng Unyon ng mga Musikerong Koreano noong 1954, at sa kalaunan, naging pangalawang-pangulo at pangulo ng Unyon. Pangulo siya ng Unibersidad ng Musika at Sayaw ng Pyongyang simula noong 1960. Noong 1985, naging pangkalahatang direktor siya ng Pangkat Opera ng Laot ng Dagat (Sea of Blood Opera Troupe). Siya ang tagapangulong taga-Hilangang Korea ng Pista ng Musika ng Muling pagsasama-sama noong Setyembre 1990. Tagapangulo din siya ng Pambansang Komite ng Musika ng Korea at pandangal na kasapi ng Pandaigdigang Konseho ng Musika. Bukod sa kanyang mga aktibidad sa musika, diputado din siya sa ikasiyam at ikasampung Kataas-taasang Pagpupulong ng Bayan (Supreme People's Assemblies o SPA). Sa kanyang kamatayan noong 2002, hinawakan niya ang mga puwesto ng diputado ng SPA at tagapayo sa Sentral na Komite ng Unyon ng mga Musikerong Koreano.

Nakatanggap siya ng maraming premyo at karangalan, kabilang ang Bayani ng Paggawa (Labor Hero), Nakameritong Alagad ng Sining (Merited Artist), Alagad ng Sining ng Bayan (People's Artist), tumanggap ng Orden ni Kim Il-sung at nanalo ng isang premyo ni Kim Il-sung. Napalitan ang pangalan ng Konserbatoryo ng Pyongyang sa Konserbatoryong Kim Won-gyun noong 27 Hunyo 2006.

Namatay si Kim Won-gyun noong 5 Abril 2002 dahil sa pagpalya ng puso. Nagpadala si Kim Jong-il ng korona ng patay sa kanyang kabaong kasunod ng kanyang pagkamatay. Nagbigay pugay si Kim Jong-un kay Kim Won-gyun sa pamamagitan ng pag-organisa ng konsiyerto sa sentenaryo ng kanyang kaarawan noong 2017.

Mga sanggunian

Karagdagang pagbabasa

Ipinanganak noong 1917
Namatay noong 2002
Mga politiko ng Hilagang Korea
Mga kompositor mula sa Hilagang Korea